Ernst Roets - Wikipedia
Burgerregte-aktivis, skrywer en rolprentvervaardiger
Ernst Roets is ’n Suid-Afrikaanse burgerregte-aktivis, skrywer en rolprentvervaardiger. Hy is adjunk-uitvoerende hoof van die burgerregte-organisasie AfriForum en die uitvoerende hoof van die rolprentvervaardigingsmaatskappy Forum Films.
4.1 2018: Kill the Boer
5.1 2016: Tainted Heroes
Roets het op die landboudorp Tzaneen grootgeword waar hy in 2003 aan die Hoërskool Merensky gematrikuleer het. Hy het sy LLB-graad in 2009 aan die Universiteit van Pretoria (UP) verwerf. Tydens sy studentejare het hy op verskeie leierskapstrukture, waaronder die verteenwoordigende studenteraad (VSR) en die senaat, by dié universiteit gedien.
Gedurende sy studentejare het Roets as stigterslid en die eerste nasionale voorsitter van Solidariteit Jeug gedien. In 2008 het Solidariteit Jeug sy naam verander en is die organisasie omskep in AfriForum Jeug. Roets het sy LLM-graad in Publiekreg in 2016 met lof aan die UP behaal. Die titel van sy verhandeling was ’n Peiling van die middele kragtens die Suid-Afrikaanse Grondwet, ter afdwinging van die basiese regte van minderheidsgemeenskappe. Roets is tans besig met sy doktorsgraad in Publiekreg by UP.
Roets is in 2010 gearresteer nadat hy gepoog het om ’n advertensiebord met die woorde "Welkom in Pretoria" langs die N1-snelweg te installeer. Hierdie aksie was in protes teen die Tshwane Metropolitaanse Munisipaliteit se gebruik van die woord "Tshwane" om tydens die FIFA Sokker-Wêreldbekertoernooi in 2010 na die hoofstad te verwys, terwyl die stad se naam eintlik Pretoria is.
In 2011 word Roets as adjunk-uitvoerende hoof van AfriForum aangestel. Hy het in 2011 namens AfriForum in die saak van AfriForum vs. Malema getuig. Hy het namens AfriForum ’n saak van haatspraak teen Julius Malema aanhangig gemaak nadat Malema die lied "Dubula i’Bhunu" (Skiet die Boer) by verskeie politieke byeenkomste gesing het. Die hof het Malema aan haatspraak skuldig bevind.
Roets het verskeie konferensies van die Verenigde Nasies (VN) toegespreek, veral oor plaasmoorde en die stand van minderheidsregte in Suid-Afrika. In 2015 het Roets skerp by die VN se kantore in Genève gereageer op ’n beskuldiging deur die Suid-Afrikaanse regering dat dié wat vir prioritisering van plaasmoorde vra, dit slegs doen omdat hulle ’n rasse-agenda dryf en apartheid terug wil bring. In dieselfde jaar het Roets ’n klag van diskriminasie teen die Suid-Afrikaanse regering ingedien by die VN se Special Rapporteur on the situation of human rights defenders, nadat die Suid-Afrikaanse regering polities by die VN ingemeng het om te verhoed dat AfriForum as nieregeringsorganisasie by die VN registreer.
Plaasmoorde[wysig | wysig bron]
Roets is sedert 2012 aan die stuur van AfriForum se veldtog om plaasmoorde tot ’n prioriteitsmisdaad te laat bevorder.
2018: Kill the Boer[wysig | wysig bron]
Roets is die outeur van die boek Kill the Boer wat in Junie 2018 gepubliseer was. Kill the Boer handel oor die wrede werklikheid van plaasaanvalle in Suid-Afrika. In die boek word aangevoer dat die Suid-Afrikaanse regering, weens ’n verskeidenheid van redes, aandadig tot die krisis is. Hierdie redes sluit in: die deprioritisering van plaasaanvalle (ondanks ’n toename in aanvalle); die negatiewe stereotipering van wit boere in besonder; die romantisering van geweld teen boere; die verkondiging van rassehaat vanaf politieke platforms; en die belediging en vernedering van die slagoffers van plaasaanvalle. Die boek onthul verhale van die regstreekse betrokkenheid van veral die regerende African National Congress (ANC), die Suid-Afrikaanse regering en die Suid-Afrikaanse Polisiediens (SAPD) in die beplanning en uitvoer van hierdie aanvalle.
Daar word verder aangevoer dat ’n proses van etniese uitwissing as ’n dreigende gevaar beskou moet word wat verhoed moet word. Op grond van ’n ontleding van duisende nuusartikels word die aandadigheid van die Suid-Afrikaanse media in die negatiewe stereotipering van wit boere ook in die boek aangedui. Verder word ’n verskeidenheid van redes uiteengesit waarom plaasaanvalle tot ’n prioriteitsmisdaad verklaar moet word. Dit sluit in die buitengewone frekwensie van hierdie aanvalle, die buitengewone wreedheid daarvan, asook die unieke rol wat boere in die samelewing speel en die unieke omstandighede waarin boere hulself bevind.
2016: Tainted Heroes[wysig | wysig bron]
Tainted Heroes (Engels vir "bevlekte helde") is 'n Suid-Afrikaanse dokumentêre film wat deur Forum Films onder regie van Elrich Yssel vervaardig is met Ernst Roets en Beatrice Pretorius as vervaardigers. Die film handel oor die gewelddadige stryd van die African National Congress teen apartheid in Suid-Afrika tussen 1976 en 1994. Die dokumentêr is op die boek People's War: New Light on the Struggle for South Africa deur Anthea Jeffrey gebaseer.
Max du Preez het die film as "kru" en "roekeloos" beskryf, maar daarna toegegee dat hy die film nog nie gesien het nie. Die joernalis Pieter du Toit het gesê dat Roets met vuur speel. Hoewel die ANC nie op die inhoud van die film kommentaar wou lewer nie, het die party die film as propaganda afgemaak.
No Defense for Afrikaners. American Renaissance (29 Mei 2018). URL besoek op 15 Augustus 2018.
↑ 'n Peiling van die middele kragtens die Suid-Afrikaanse Grondwet ter afdwinging van die basiese regte van die minderheidsgemeenskappe. UPSpace (2016). URL besoek op 25 September 2018.
↑ 3 held for violating ad by-law. News24 (09 Julie 2010). URL besoek op 25 September 2018.
↑ Afriforum takes Malema to Equality Court. News24 (30 April 2015). URL besoek op 25 September 2018.
↑ Afri-Forum and Another v Malema and Others. saflii (12 September 2012). URL besoek op 25 September 2018.
↑ DIRCO guns for AfriForum at UN - Ernst Roets. politicsweb (3 Maart 2015). URL besoek op 25 September 2018.
↑ People's War: New Light on the Struggle for South Africa. IRR - South African institute of race relations. URL besoek op 25 September 2018.
↑ ANC scoffs at ‘propaganda’ film claims. IOL (7 Februarie 2016). URL besoek op 25 September 2018.
Ernst Roets op Twitter
Ontsluit van "https://af.wikipedia.org/w/index.php?title=Ernst_Roets&oldid=1908041"
Die bladsy is laas op 1 Februarie 2019 om 06:52 bygewerk.